Om kort tid begynder over 7.000 nye studerende i Nordjylland, og det burde ikke være svært for dem at finde en bolig. I år er der nemlig flere ledige studieboliger i Aalborg.

Vi har før hørt, at der er mangel på studieboliger. Men nu er situationen vendt. I hvert fald i Aalborg - her er der næsten mangel på studerende. I år har AKU-Aalborg - der udlejer ungdoms- og studieboliger - næsten 1.200 færre ansøgere end sidste år, hvor selskabet havde 4.626 ansøgere. Det betyder, at boligforeningen nu har 55 tomme boliger. Og en del af dem finder man i Idrætsbyen på Hadsundvej i Aalborg. - Det er vi selvfølgelig kede af, fordi vores vigtigste opgave er at leje boligerne ud, siger Jane Knudsen, der er kontorchef i AKU-Aalborg. Et spørgsmål om udbud og efterspørgsel I flere år var der stor mangel på studieboliger i Aalborg, men i løbet af de seneste år er der blevet bygget over 4.000 studieboliger i byen. Det er blandt andet også derfor, at AKU-Aalborg har ledige studieboliger, mener Jane Knudsen: - Jeg tror, at det har noget med udbud og efterspørgsel at gøre. I Aalborg er man ved at nærme sig hinanden, hvor man for få år tilbage havde en kæmpe efterspørgsel på boliger fra studerende, siger hun. - Det giver ikke mening Tilbage i maj i år præsenterede regeringen et udspil, der går på, at flere uddannelser skal flyttes fra de store byer til de mindre. I Nordjylland vil regeringen lave fem nye uddannelser i Hjørring, Thisted og Frederikshavn. Dermed ønsker regeringen at flytte nogle af de studerende, der nu er bygget boliger til i Aalborg, og det giver ikke mening for formanden for AKU-Aalborg. - Det er lidt en paradoksal situation for en boligmand, at vi har brugt så lang tid på at gå fra en industriby til en kultur- og uddannelsesby, hvor vi har gjort, hvad vi blev bedt om ved at lave flere ungdomsboliger og kollegier, siger Michael Guldbæk Arentsen og fortsætter: - Og lige så snart, vi er i mål med det, bliver tæppet revet væk under os. Tilbage i Idrætsbyen håber Jane Knudsen, at antallet af boliger og studerende engang vil matche hinanden. - Så det nærmer sig og bliver helt perfekt, slutter hun.